KFOR

KFOR () və ya digər adı ilə Kosovo Qüvvələri — NATO-nun rəhbərliyi ilə Kosovoda təhlükəsizliyi təmin etmək məqsədilə təşkil olunmuş sülhməramlı qüvvələr.

KFOR 11 iyun 1999-cu ildə, BMT Təhlükəsizlik Şurasının 1244 saylı qətnaməsinin qəbul edilməsindən iki gün sonra Kosovoya daxil oldu. Həmin vaxt Kosovo ərazisində Serbiya və Monteneqro qoşunları ilə Kosovo Azadlıq Ordusu arasında baş verən gündəlik toqquşmalar nəticəsində ağır humanitar böhran baş vermişdi. Bir milyona yaxın insan məcburi köçkün vəziyyətinə düşmüşdü.

Hal-hazırda KFOR tədricən öz məsuliyyətini Kosovo Polisi başda olmaqla yerli təhlükəsizlik orqanlarına ötürür. 23 may 2016-cı ilə olan məlumata görə KFOR sülhməramlı qoşunlarının tərkibində 4600 nəfər hərbçi xidmət edir.

 Məqsədləri 
Burada NATO-nun ilkin vəzifələri aşağıdakılardan ibarət idi:
 Yuqoslav və serb qoşunları tərəfindən Kosovoya qarşı baş verə biləcək istənilən təhdidin qarşısını almaq;
 Kosovoda təhlükəsiz şərait yaratmaq və onu qoruyub saxlamaq;
 Kosovo Azadlıq Ordusunu hərbsizləşdirmək;
 Beynəlxalq humanitar yardıma dəstək vermək;
 Beynəlxalq mülki iştirakı koordinasiya etmək və dəstəkləmək.

Hal-hazırda isə KFOR etnik mənsubiyyətindən asılı olmayaraq bütün mülki vətəndaşların təhlükəsizlik və sülh şəraitində yaşamağına dəstək olmaqla bərabər, beynəlxalq yardım, demokratiya və vətəndaş cəmiyyətinin tədricən inkişaf etməsinə kömək edir. KFOR-un əsas tapşırıqları aşağıdakı kimidir:
 Müharibə nəticəsində öz yaşayış yerini tərk edən əhalinin geri qayıtmasına kömək etmək;
 Yenidən qurma və minasızlaşdırma fəaliyyətinin təşkili;
 Tibbi yardım;
 Təhlükəsizlik və ictimai asayişi təmin etmək;
 Etnik azlıqlar arasında təhlükəsizliyi təşkil etmək;
 Sərhəd təhlükəsizliyi;
 Sərhəd keçməklə silah qaçaqçılığına qarşı mübarizə aparmaq;
 Bütün Kosovo ərazisində silahların, mərmilərin və partlayıcı maddələrin amnistiyası proqramının tətbiqi;
 Silahların məhv edilməsi;
 Mülki institutların, hüquq-mühafizə, konstitusiya və cəza sistemi, həmçinin siyasi, iqtisadi və sosial həyatın müxtəlif aspektlərinin yaradılmasına dəstək göstərmək.

KFOR sülhməramlı qoşunları Kosovonun statusu məsələsi tam şəkildə həll olunana qədər fəaliyyət göstərməyə davam edəcək.

 Həmçinin bax 
 Kosovo
 Kosovo müharibəsi
 Yuqoslaviya

 İstinadlar 

 Xarici keçidlər 

 KFOR Placemap
 KFOR official site (NATO)
 First deaths in K-For operation
 Memorial honors soldiers' sacrifices

Kateqoriya:Kosovo